Neuvoston lausunto, annettu 12 päivänä helmikuuta 2001, Yhdistyneen kuningaskunnan tarkistetusta lähentymisohjelmasta vuodesta 1999/2000 vuoteen 2005/2006



Virallinen lehti nro C 077 , 09/03/2001 s. 0002 - 0002



Neuvoston lausunto, annettu 12 päivänä helmikuuta 2001, Yhdistyneen kuningaskunnan tarkistetusta lähentymisohjelmasta vuodesta 1999/2000 vuoteen 2005/2006 (2001/C 77/02) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon julkisyhteisöjen rahoitusaseman valvonnan sekä talouspolitiikan valvonnan ja yhteensovittamisen tehostamisesta 7 päivänä heinäkuuta 1997 annetun neuvoston asetuksen (EY) N:o 1466/97(1) ja erityisesti sen 9 artiklan 3 kohdan, ottaa huomioon komission suosituksen, on kuullut talous- ja rahoituskomiteaa, ON ANTANUT TÄMÄN LAUSUNNON: Neuvosto tarkasteli 12 päivänä helmikuuta 2001 Yhdistyneen kuningaskunnan tarkistettua lähentymisohjelmaa, joka kattaa ajanjakson vuodesta 1999/2000 vuoteen 2005/2006. Ohjelmassa arvioidaan, että julkinen talous on 1,1 prosenttia ylijäämäinen suhteessa BKT:hen vuonna 2000/2001, hieman vähemmän ylijäämäinen vuonna 2001/2002, tasapainossa vuonna 2002/2003 ja noin 1 prosentin alijäämäinen suhteessa BKT:hen kolmena seuraavana vuotena vuoteen 2005/2006 saakka. Neuvosto pitää asianmukaisena, että ohjelmassa korostetaan makrotalouden vakauden vaalimista, jota tuetaan terveellä raha- ja finanssipolitiikalla ja rakenneuudistusten jatkamisella. Ohjelma perustuu makrotaloudelliseen kehykseen, jossa bruttokansantuotteen kasvu kääntyy vuoden 2000 3 prosentista lähelle trendiä - joka arvioidaan 2,5 prosentiksi - sen jälkeen. Neuvosto pitää tätä arviota realistisena joskin varovaisena. Varovaisuussyistä ohjelman julkista taloutta koskevat ennusteet perustuvat hitaammaksi arvioituun trendikasvuun eli 2,25 prosenttiin. Inflaation ja korkojen osalta Yhdistynyt kuningaskunta täyttää edelleen hyvin lähentymisperusteen. Neuvosto toteaa, että inflaatiotavoitteeseen tähtäävä rahapolitiikka, jossa toiminnallinen vastuu korkojen muuttamisesta on annettu Englannin keskuspankille, on ollut keskeinen edellytys alhaisten inflaatio-odotusten takaamiselle. Neuvosto toteaa, että nykyisen politiikan puitteissa ohjelmassa ennustetaan Yhdistyneen kuningaskunnan saavuttavan inflaatiotavoitteen ohjelmakaudella. Yhdistynyt kuningaskunta on täyttänyt pitkiä korkoja koskevan lähentymisperusteen jo jonkin aikaa. Tämä auttaa vahvistamaan Yhdistyneen kuningaskunnan vakauteen tähtäävän makrotalouspolitiikan uskottavuutta. Neuvosto toteaa, että vaikka valuuttakurssin vaihtelun vähenemisestä on merkkejä, ei voida päätellä, että tällä politiikalla olisi saavutettu valuuttakurssin vakaus. Sen vuoksi neuvosto suosittaa, että Yhdistynyt kuningaskunta jatkaa vakauteen tähtäävää politiikkaa valuuttakurssivakauden varmistamiseksi, mikä puolestaan auttaisi vakaan taloudellisen toimintaympäristön ylläpitämisessä. Julkinen talous vuosina 2000/2001, 2001/2002 ja 2002/2003 on lähes tasapainossa perustekijöiden osalta ja täyttää siten vakaus- ja kasvusopimuksen vaatimukset. Neuvosto toteaa kuitenkin, että suunnitelman loppuvuosina ilmaantuu sitkeä 1 prosentin alijäämä suhteessa BKT:hen, ja se on suurempi kuin edellisen tarkistuksen kahdelle viimeiselle vuodelle ennustettu noin 0,5 prosentin alijäämä suhteessa BKT:hen. Tämä ei vastaisi vakaus- ja kasvuohjelmassa mainittua "lähellä tasapainoa tai ylijäämäinen" -tavoitetta. Neuvosto tunnustaa, että alijäämä muodostuu ennusteissa seurauksena siitä, että niissä on käytetty hyvin varovaista arviota 2,25 prosentin vuosittaisesta trendikasvusta ja että julkisten investointien osuus kokonaismenoista suhteessa BKT:hen kasvaa. Jos trendikasvu olisi nopeampaa, kuten oletetaan, talouspolitiikan laajojen suuntaviivojen noudattaminen edellyttäisi kunnianhimoisempaa talouskasvua. Talouspolitiikan laajojen suuntaviivojen Yhdistynyttä kuningaskuntaa koskevassa erityissuosituksessa Yhdistynyttä kuningaskuntaa neuvottiin harjoittamaan politiikkaa, jolla valtion kiinteiden investointien määrää suhteessa BKT:hen nostetaan edelleen tuntuvasti. Lisäksi suositeltiin, että julkisia menoja hillitään tiukasti ja näin saadaan julkisen talouden perustilanne laajasti ottaen pysymään entisellään. Siksi neuvosto rohkaisee hallitusta kiinnittämään huomiota julkisen talouden rahoitusaseman jokaiseen rakenteelliseen heikkenemiseen, joka uhkaa viedä rahoitusaseman kauemmas vakaus- ja kasvusopimuksen tavoitteista, ja ryhtymään tarvittaessa korjaustoimiin. Neuvosto toteaa, että Yhdistyneen kuningaskunnan julkisen talouden bruttovelkasuhde on edelleen alle 60 prosenttia BKT:stä ja sen odotetaan laskevan 40 prosenttiin vuonna 2000/2001. Neuvosto pitää onnistuneena, että bruttovelkasuhteen ennakoidaan supistuvan entisestään ja olevan alle 35 prosenttia suhteessa BKT:hen vuonna 2004/2005. Neuvosto pitää ohjelmaan sisältyviä rakenneuudistuksia hyvinä. Se toteaa tyytyväisenä, että talousuudistuksissa tapahtuvan edistyksen pitäisi auttaa nostamaan tuottavuus kilpailijoiden tasolle ja turvaamaan työmarkkinoiden lisäparannukset. Neuvosto toteaa, että ohjelmassa on sekä julkista taloutta koskevat pitkän aikavälin ennusteet että kuvaus politiikoista, joita voitaisiin käyttää ikääntymisen vaikutusten lieventämiseksi, ja se on tyytyväinen ennustettuun rahoitusaseman kestävyyteen. (1) EYVL L 209, 2.8.1997, s. 1.